ঈদুল ফিতর ও ঈদুল আজহা আদায় করার নিয়ম একই। প্রথমেই আমরা ইমামের পেছনে কাতার করে দাঁড়িয়ে যাব। তারপর আমরা নিয়্যাত করব এই বলে, ‘আমি কিবলামুখী হয়ে এই ইমামের পেছনে ছয় তাকবিরসহকারে ঈদুল ফিতরের দুই রাকাত ওয়াজিব নামাজ আদায় করছি।’ নিয়্যাত করে আল্লাহু আকবার বলার সাথে সাথে উভয় হাত কান পর্যন্ত উঠাব। তারপর তাহরিমা বেঁধে সানা পড়ব। সানা পড়ার পরই ইমামের সাথে তিনবার অতিরিক্ত তাকবির বলব। তিনবারই হাত কান পর্যন্ত উঠাব। প্রথম ও দ্বিতীয় বার তাকবির বলে হাত বাঁধব না, ছেড়ে দেব। তৃতীয়বার তাকবির বলে হাত বাঁধব। তারপর ইমাম সাহেব সূরা ফাতিহা এবং অন্য কোনো সূরা পড়বেন। এরপর ইমাম সাহেবের সাথে আমরা রুকু ও সিজদা করব। সিজদার পর উঠে দাঁড়াব। দ্বিতীয় রাকাতেও ইমাম সাহেব সূরা ফাতিহা এবং অন্য একটি সূরা পড়বেন। তারপর ইমামের সাথে আমরাও তিনবার অতিরিক্ত তাকবির বলব। তিন বারই কান পর্যন্ত হাত উঠাব এবং ছেড়ে দেব। হাত বাঁধব না। চতুর্থবারে ইমামের সাথে তাকবির বলে রুকু করব। অতঃপর সিজদাহ করে উঠে বসে তাশাহহুদ, দরূদ ও দোয়া মাসূরা পড়ব। তারপর ইমামের সাথে সালাম ফিরিয়ে সালাত শেষ করব। সালাত শেষে ইমাম সাহেব খোতবা দেবেন। খোতবা শোনা সুন্নাত। এভাবেই ঈদুল ফিতরের নামাজ শেষ হবে।